Megint mangafigura lett Orbánból

Megjelent Japánban egy magyar témájú manga képregény, amiben Orbán Viktor is feltűnik – szúrta ki a Mandiner. A lap szerint egy Japánban élő magyar, Orsó Gergely találkozott egy manga képregénnyel, amely a képek tanulsága szerint Magyarországgal foglalkozik.

A képregényben Orbán Viktor miniszterelnök is feltűnik. A lap arról is ír, hogy az illusztráció mellet japánul az olvasható, hogy: Orbán Viktor miniszterelnök. Mandiner azt írja, hogy meg nem erősített információk szerint egy magyarországi ösztöndíjat elnyert japán nő alkotta meg a képregényt, így örökítette meg magyarországi élményeit.

Korábban is készült már a magyar kormányfőről japán rajzfigura. Torimo Macumoto japán animerajzoló képregényt készített a mangalicákról, és ezzel felkeltette a magyar mangalicatenyésztők, sőt a kormány figyelmét is. Majd megrajzolta a kormányfőt is – írta meg korábban az Origo.

Macumoto a rajzot Orbán Viktornak készítette, aki 2014-ben fogadta őt Budapesten. A rajzon baloldalt látható Orbán Viktor, tőle jobbra Tóth Péter, a mangalicatenyésztők egyesületének (MOE) elnöke, akik a szöveg szerint ezt mondják: „Isten hozta Magyarországon”. Lent a lány maga Macumoto, akinek a szövegbuborékjában az áll, hogy „Örülök a találkozásnak.”